दो बार तलाक के बाद उसकी जिंदगी में इंद्राणी आई, लेकिन अब वह उससे भी चिढ़ने लगा है
“तू जो एक ही इंसान में सारी क्वालिटी ढूंढ रहा है, वह मिलना असंभव है। और यही सबसे बड़ी वजह है हर बार तलाक होने की।”
कार ड्राइव करते-करते खीझ हो रही थी उसे। जबरदस्त ट्रैफिक जाम था। वैसे भी इन दिनों वह झुंझलाया ही रहता है। जब यह समझ न आए कि जिंदगी को किस दिशा में मोड़ना है तो चिड़चिड़ाहट होने ही लगती है। अपने मन को शांत करने के लिए वह एफएम पर बजते गाने सुनने लगा, ‘जिंदगी कैसी है पहेली हाय, कभी तो हंसाए, कभी ये रुलाए…’ सच, जिंदगी से बड़ी पहेली कोई नहीं, उसने सोचा।
तभी फोन बजा। शमिता थी। “मुझसे मिलने आ सकते हो अश्विनी? बहुत लोनली फील कर रही हूं। और जो मैंने कहा था उस पर गौर किया क्या?”
“अकेले रहना तुम्हारी चॉइस थी। फिर बात करते हैं, अभी ऑफिस जा रहा हूं।” अश्विनी ने फोन काटा ही था कि दूसरी कॉल आ गई। इंद्राणी थी। “पहुंच गईं कोलकाता?”
“हां अभी-अभी लैंड किया है।”
“ठीक है, शाम को बात करते हैं।”
इन दिनों वह इतना उलझा रहता है कि काम पर फोकस नहीं कर पा रहा है। उसकी अपनी आर्किटेक्ट फर्म थी और बहुत सारे आर्किटेक्ट होने के बावजूद बड़े प्रोजेक्ट के डिजाइन वह खुद ही बनाता था। उसने कुछ रेखाएं खींची थीं कि व्हाट्सएप पर मैसेज आया। “आजकल निवी तुम्हें बहुत मिस कर रही है। दो साल रही है तुम्हारे साथ। उससे मिलने आ सको तो वह खुश हो जाएगी,” पारुल ने लिखा था।
“पर अब क्यों?” जब पारुल और वह साथ थे, वह निवी को खूब प्यार देता था। वह नहीं चाहता था कि निवी कभी यह महसूस करे कि वह उसकी बेटी नहीं है। हालांकि तब भी हर संडे निवी अपने पापा से मिलने जाती थी। काम छोड़ अश्विनी सोचने लगा कि आखिर जिंदगी उसे किस दिशा की ओर ले जाना चाहती है? मंजिल मिलती है, फिर सब कुछ गड़बड़ हो जाता है।
शमिता और उसकी अरेंज मैरिज थी। वह भी गुजराती थी, इसलिए जात-पात के लेकर कोई मुद्दा नहीं था। सात साल साथ रहे। अश्विनी ने दिल से उसे प्यार किया, लेकिन न जाने क्यों शमिता हमेशा एक दूरी बनाए रखती। उनके पास न पैसे की कमी थी न ही किसी और चीज की। गुड़गांव में अपनी कोठी थी अश्विनी की जिसके एक फ्लोर पर उसके मम्मी-पापा रहते थे। वे कोई रोक-टोक नहीं करते थे, पर शमिता की उनसे कभी नहीं बनी। उसे पार्टियां करना पसंद था और अक्सर घर देर रात ही लौटती थी।
अश्विनी को कोई ऐतराज नहीं था और अक्सर वह भी उसके साथ पार्टी करता था। वैसे भी उसके खुद के बहुत दोस्त थे और वह एक मस्त जिंदगी जीने में विश्वास करता था। फिर भी शमिता खुश नहीं रहती थी। उसे खुद नहीं पता था कि वह क्या चाहती है। लेकिन उनके बीच दरार तब गहरी हुई जब शमिता ने कहा कि वह बच्चा नहीं चाहती।
शुरुआत में तो उसने सोचा था हो सकता है शादी के दो-तीन साल बाद वह खुद ही बच्चा करने को मान जाए, पर ऐसा नहीं हुआ। बल्कि उसके साथ संबंध बनाने तक से वह कतराने लगी।
अलग होना ही तब विकल्प बचा। शमिता तलाक भी नहीं लेना चाहती थी। फिर उसने कहा कि तलाक चाहिए तो कोठी और 25 लाख देने होंगे। अपने ही घर से बेघर होना पड़ा उसके परिवार को।
अश्विनी तो फिर से शादी नहीं करना चाहता था, लेकिन मां-पापा का कहना था उनके बाद वह अकेला रह जाएगा। तब एक दोस्त की पार्टी में पारुल मिली। वह भी तलाकशुदा थी। एक बच्ची भी थी उसकी। गुजराती नहीं थी, पर मां को पंजाबी लड़की से शादी करने पर भी कोई आपत्ति नहीं थी। काफी समय तक वे एक दूसरे को समझते रहे।
दो साल तक डेट करने के बाद उन्होंने मंदिर में शादी कर ली। अश्विनी को शादी के बाद एहसास हुआ कि पारुल बहुत डोमिनेटिंग है। पारुल निवि को लेकर काफी पजेसिव थी। प्रोफेसर थी, लेकिन बेहद अंधविश्वासी थी।
“घर से बाहर निकलते समय पहले दायां पैर बाहर रखना चाहिए। सफेद रंग के फूल शुभ होते हैं। घर में अगरबत्ती नहीं लगानी चाहिए।” अलग ही फलसफे थे उसके। निवी की बार-बार नजर उतारती। हर बात में अश्विनी को टोकती और याद दिलाती कि वह अपनी मनमर्जी की मालिक है। खाना बनाने से उसे सख्त चिढ़ थी। मम्मी को सारा काम करना पड़ता। वह रेस्तरां में खाना पसंद करती। अश्विनी को उसका बात-बात पर टोकना, निवि को लेकर पजेसिव होना और बार-बार अपने पूर्व पति से मिलने जाना, अखरता।
हो गया डाइवोर्स। फिर मैट्रिमोनियल साइट पर इंद्राणी चटर्जी का प्रोफाइल पसंद आया। वह कोलकाता में रहती है। बंगाली टीवी सीरियल में काम करती है। कुछ दिन उसके साथ रहकर गई है। मम्मी-पापा से खूब बनने लगी है। खाना भी स्वादिष्ट बनाती है। मां इस बार भी बंगाली लड़की को बहू बनाने के लिए तैयार हैं, बल्कि बहुत प्रैशर डाल रही हैं। लेकिन अश्विनी जो अब तक अच्छा मनोवैज्ञानिक बन गया है, गहराई से चीजों को परखने की कोशिश करता है। पार्टियां करने का शौक है, इसलिए उसके दोस्त भी बहुत हैं।
इंद्राणी को जब भी किसी पार्टी में लेकर गया, उसने देखा कि वह वहां के लिए मिसफिट है। उसका अंग्रेजी उच्चारण बहुत अजीब है। मजाक-मजाक में अश्विनी ने उच्चारण सुधारने की कोशिश की तो वह बुरा मान गई। अश्विनी को लगता है कि 48 साल की होने के बावजूद वह कुछ सीखना नहीं चाहती, ग्रो नहीं करना चाहती। तभी तो अभिनय छोड़कर गृहस्थी बसाना चाहती है। शायद इसलिए कि अभी तक उसे कोई मिला नहीं था और अब वह अश्विनी को हाथ से जाने नहीं देना चाहती थी।
घर पहुंचा तो देखा मां वीडियो कॉल पर इंद्राणी से बात कर रही हैं। “अश्विनी आ गया। उससे बात कर।” मां ने उसे फोन पकड़ा दिया।
“कब करनी है शादी? इंद्राणी ने पूछा।
“सोच कर बताता हूं। जल्दी क्या है?”
इस वक्त उसका बात करने का बिल्कुल मूड नहीं था। उसने फोन काट दिया।
“कोई भी परफेक्ट नहीं होता है अश्विनी,” उसकी बड़ी बहन अक्सर उससे कहती है। “और तू जो एक ही इंसान में सारी क्वालिटी ढूंढ रहा है, वह मिलना असंभव है। और यही सबसे बड़ी वजह है हर बार तलाक होने की।”
क्या सच में ऐसा है?
कोई न कोई फैसला तो करना पड़ेगा। शमिता चाहती है कि वह वापस उसके पास लौट आए। इंद्राणी भी उससे शादी करना चाहती है। पारुल तो वापस अपने पूर्व पति के पास चली गई है, लेकिन वह चाहती है कि निवि से अश्विनी मिलता रहे।
फैसला उसे ही लेना है। इंद्राणी या शमिता या फिर कोई और…
शमिता में बहुत कमियां नहीं थीं, वह बस बच्चा नहीं चाहती थी। वैसे भी वह 50 साल का हो गया है। बच्चा हो या नहीं, कोई फर्क नहीं पड़ता। कम से कम वह शमिता को समझता तो है और इस बार खुद वह उसके साथ रहना चाहती है। पर इंद्राणी..? नए सिरे से एक बार फिर किसी को समझने के लिए क्या समय बचा है उसके पास? वह वैसे भी एकदम घरेलू टाइप है। उसके हाथ शमिता का नंबर डायल करने लगे।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें